চিংড়িঘাটা মেট্রো প্রকল্পের জট কাটল! নভেম্বরেই ট্রাফিক ব্লক করে কাজের সিদ্ধান্ত

কলকাতা: চিংড়িঘাটা মেট্রো প্রকল্প নিয়ে কাটল জট । গতি পেতে পারে চিংড়িঘাটায় আটকে থাকা বিমানবন্দর পর্যন্ত কলকাতা মেট্রোর অরেঞ্জ লাইনের কাজ। সূত্রের খবর, কলকাতা হাইকোর্টের নির্দেশে মেট্রো ভবনে মঙ্গলবার দুপুর ২টো ৩০ মিনিট থেকে প্রায় ঘণ্টা পাঁচেকের বৈঠকের পরে অবশেষে চিংড়িঘাটার মেট্রো-জট কাটতে চলেছে। মনে করা হচ্ছে, নভেম্বর থেকেই শুরু হবে এই প্রকল্পের কাজ।

এই সমস্যা নিয়ে আদালতে দায়ের হয়েছিল জনস্বার্থ মামলা। এরপরই ৯ সেপ্টেম্বর বৈঠক করার নির্দেশ দিয়েছিলেন কলকাতা হাইকোর্টের বিচারপতি সুজয় পালের ডিভিশন বেঞ্চ। বৈঠক ফলপ্রসূ বলেই সুত্র মারফত জানা গিয়েছে। স্থির হয়েছে নির্দিষ্ট কয়েকদিন রাস্তা বন্ধ করে কাজ করলেই মিটে যাবে সমস্যা। মেট্রোর প্রস্তাব মেনে নিয়েছে কলকাতা পুরসভা এবং কলকাতা পুলিশ। এই বৈঠকের মিনিটস আদালতে জমা দেবে প্রত্যেক পক্ষ। এদিন রাজ্য প্রশাসন, পুলিশ, কলকাতা পুরসভা এবং বিধাননগর কমিশনারেট এবং RVNL-এর প্রতিনিধিরা বৈঠকে উপস্থিত ছিলেন। বৈঠকে সিদ্ধান্ত হয়েছে, নভেম্বরের দ্বিতীয় এবং তৃতীয় সপ্তাহে শুক্র, শনি ও রবিবার ট্রাফিক ব্লক করে কাজ করা হবে মধ্যরাতে। ১৩ সেপ্টেম্বর এই কাজের ট্রায়াল সম্পন্ন করা হবে বলে জানা গিয়েছে।

আরও পড়ুন: পুজোর শপিংয়ে বাধা হতে পারে আবহাওয়া! কী বলছে হাওয়া অফিস?

প্রসঙ্গত, কলকাতা মেট্রোর অরেঞ্জ লাইনে (Kolkata Metro Orange Line) কার্যত গলার কাঁটা হয়ে রয়েছে চিংড়িঘাটা। নিউ গড়িয়া-বিমানবন্দর মেট্রো প্রকল্পের কাজ গত ফেব্রুয়ারি মাস থেকে চিংড়িঘাটায় আটকে রয়েছে। গোটা প্রকল্প প্রায় শেষ হলেও মাত্র ৩৬৬ মিটার অংশে কাজ থমকে রয়েছে। এর ফলে নতুন লাইনের সম্প্রসারণের কাজ আটকে গিয়েছিল। কলকাতা পুলিশের ছাড়পত্র না-মেলায় ফেব্রুয়ারি থেকে এগোয়নি কাজ। যার জেরে নিউ গড়িয়া থেকে বেলেঘাটা পর্যন্ত মেট্রো চালু হলেও বিমানবন্দর পর্যন্ত পরিষেবা চালু করা সম্ভব হয়নি। তবে মঙ্গলবারের বৈঠকের পর এই সমস্যা মিটবে বলেই মন করছে সকলে।